Η συμβολή της συναισθηματικής νοημοσύνης στο ευ ζην Αξιωματικών της Ελληνικής Αστυνομίας
Authors: Ρομοσιού Βασιλική 
Published: April 2023

Οι αστυνομικοί καλούνται να προσφέρουν υψηλής ποιότητας και αποτελεσματικότητας υπηρεσίες ασφάλειας στους πολίτες σε ένα απαιτητικό οργανωσιακό και κοινωνικό περιβάλλον. Στον αστυνομικό οργανισμό οι Αξιωματικοί, ως πρόσωπα με ηγετικές θέσεις σε μικρότερες ή μεγαλύτερες ομάδες, είναι τα πρόσωπα που διαχειρίζονται το ανθρώπινο δυναμικό του οργανισμού προς την κατεύθυνση της επίτευξη των στόχων του έχοντας τη μεγαλύτερη ευθύνη προς τούτο. Καθημερινά έρχονται αντιμέτωποι με ποικίλους στρεσογόνους παράγοντες που προέρχονται από την ίδια τη δομή και λειτουργία του αστυνομικού οργανισμού, αλλά και από την επικίνδυνη φύση του επαγγέλματος. Οι αρνητικές συνέπειες στην ψυχική και τη σωματική υγεία των αστυνομικών, την εργασιακή τους απόδοση, την οικογενειακή και κοινωνική τους ζωή, αλλά και τη λειτουργία και απόδοση του οργανισμού έχουν μελετηθεί εκτενώς, ενώ τα τελευταία χρόνια αυξάνεται ο αριθμός των μελετών που εστιάζουν σε παράγοντες που προστατεύουν από τις αρνητικές συνέπειες και συμβάλλουν στην ψυχική και σωματική υγεία και το ευ ζην των αστυνομικών. Η παρούσα έρευνα υιοθετώντας την οπτική της Θετικής Ψυχολογίας επιχειρεί να διαφωτίσει τη σχέση ανάμεσα στη συναισθηματική νοημοσύνη και το ευ ζην Αξιωματικών της Ελληνικής Αστυνομίας. Πιο συγκεκριμένα, σκοπός της είναι η μελέτη του διαμεσολαβητικού ρόλου της ψυχικής ανθεκτικότητας, της αντιληπτής οργανωσιακής υποστήριξης και της νοηματοδότησης της εργασίας στη σχέση ανάμεσα στη συναισθηματική νοημοσύνη και το ευ ζην (ψυχολογικό, υποκειμενικό και καθολικό) Αξιωματικών της Ελληνικής Αστυνομίας. Στην έρευνα συμμετείχαν εθελοντικά 457 Αξιωματικοί γενικών καθηκόντων της Ελληνικής Αστυνομίας (330 άνδρες και 127 γυναίκες) από διάφορες γεωγραφικές περιοχές, ηλικίας από 23 έως 55 ετών, με επαγγελματική εμπειρία από 5 έως 35 έτη στην Ελληνική Αστυνομία. Τα ψυχομετρικά εργαλεία που χρησιμοποιήθηκαν ήταν: (1) το Ερωτηματολόγιο Συναισθηματικής Νοημοσύνης ως χαρακτηριστικό της προσωπικότητας (TEIQue-SF), (2) η Κλίμακα Ψυχικής Ανθεκτικότητας των Connor και Davidson (CD-RISC), (3) η Κλίμακα Ικανοποίησης από τη ζωή (SWLS), (4) η Κλίμακα Ικανοποίησης από την εργασία (SWWS), (5) η Κλίμακα Θετικού και Αρνητικού Συναισθήματος (PANAS), (6) η Κλίμακα Ψυχολογικού Ευ ζην (PWBS), (7) το Ερωτηματολόγιο Αντιληπτής Οργανωσιακής Υποστήριξης (SPOS), (8) το Ερωτηματολόγιο Εργασίας και Νοήματος (WAMI) και (9) ένα ερωτηματολόγιο δημογραφικών στοιχείων. Η παρούσα έρευνα με τη χρήση Μοντέλων Δομικών Εξισώσεων με τη μέθοδο bootstrapping επιβεβαίωσε τον διαμεσολαβητικό ρόλο της ψυχικής ανθεκτικότητας, της αντιληπτής οργανωσιακής υποστήριξης και της νοηματοδότησης της εργασίας στη σχέση ανάμεσα στη συναισθηματική νοημοσύνη και το ευ ζην (ψυχολογικό, υποκειμενικό, καθολικό) Αξιωματικών της Αστυνομίας. Ειδικότερα, τα αποτελέσματα έδειξαν ότι η συναισθηματική νοημοσύνη επιδρά στο ευ ζην των Αξιωματικών Αστυνομίας άμεσα, αλλά και έμμεσα μέσα από τις εξής διαδρομές: α) μέσω της ψυχικής ανθεκτικότητας. Συμμετέχοντες με υψηλότερη βαθμολογία συναισθηματικής νοημοσύνης παρουσιάζουν μεγαλύτερη ψυχική ανθεκτικότητα και αναφέρουν μεγαλύτερο ψυχολογικό, υποκειμενικό και καθολικό ευ ζην. β) μέσω της αντιληπτής οργανωσιακής υποστήριξης. Άτομα με υψηλότερη βαθμολογία συναισθηματικής νοημοσύνης αναφέρουν ότι λαμβάνουν μεγαλύτερη υποστήριξη από τον οργανισμό και βιώνουν μεγαλύτερο υποκειμενικό και καθολικό ευ ζην. γ) μέσω της νοηματοδότησης της εργασίας. Συμμετέχοντες με υψηλότερη βαθμολογία συναισθηματικής νοημοσύνης βρίσκουν περισσότερο νόημα στην εργασία τους και βιώνουν μεγαλύτερο ψυχολογικό, υποκειμενικό και καθολικό ευ ζην. Η παρούσα έρευνα εμπλουτίζει την επιστημονική βιβλιογραφία σε θεωρητικό και εμπειρικό επίπεδο και παρέχει στον αστυνομικό οργανισμό γνώση που μπορεί να αξιοποιηθεί για τον σχεδιασμό και την υλοποίηση παρεμβάσεων θετικής πρωτογενούς πρόληψης με επίκεντρο την ανάπτυξη των δυνάμεων των ανθρώπων του.